Europos Parlamento rezoliucija dėl pasiūlymo dėl Europos Parlamento rekomendacijos Europos Vadovų Tarybai ir Tarybai dėl ES kovos su terorizmu veiksmų plano (2004/2214(INI))



Oficialusis leidinys 124 E , 15/05/2006 p. 0241 - 0245



P6_TA(2005)0219 Europos Sąjungos veiksmų prieš terorizmą planas Europos Parlamento rezoliucija dėl pasiūlymo dėl Europos Parlamento rekomendacijos Europos Vadovų Tarybai ir Tarybai dėl ES kovos su terorizmu veiksmų plano (2004/2214(INI)) Europos Parlamentas, - atsižvelgdamas į ALDE/ADLE frakcijos vardu pateiktą Antoine Duquesne pasiūlymą dėl rekomendacijos Tarybai dėl peržiūrėto ES kovos su terorizmu veiksmų plano (darbo programos) (B6-0071/2004), - atsižvelgdamas į Sutartį dėl Konstitucijos Europai, ypač į I-3, I-2, I-9, II-62, II-63, II-64, II-67, II-82, II-107, II-108, II-109, II-110, III-257, III-261, III-271, III-272, III-273, III-274, III-275 ir III-276 straipsnius, - atsižvelgdamas į Europos Sąjungos sutarties 6 ir 7 straipsnius bei V antraštinę dalį, - atsižvelgdamas į Europos Sąjungos sutarties VI antraštinę dalį, ypač į jos 29, 30, 31, 32, 34, 39, ir 42 straipsnius, - atsižvelgdamas į 1950 m. lapkričio 4 d. Romoje pasirašytą ir protokolu Nr. 11 iš dalies pakeistą Europos žmogaus teisių ir pagrindinių laisvių apsaugos konvenciją, ypač į jos 3, 5, 6, 8, 9 ir 10 straipsnius, - atsižvelgdamas į 1948 m. gruodžio 10 d. pasirašytą Visuotinę žmogaus teisių deklaraciją, ypač į jos 1, 2, 3, 5, 7, 12, 13 ir 19 straipsnius, - atsižvelgdamas į dvylika JT kovos su terorizmu konvencijų, - atsižvelgdamas į Tarptautinio baudžiamojo teismo Romos statutą, priimtą per 1998 m. liepos 17 d. vykusią JT diplomatinę įgaliotųjų pasiuntinių konferenciją, - atsižvelgdamas į per 2001 m. rugsėjo 21 d. Briuselyje vykusį neeilinį Europos Vadovų Tarybos susitikimą priimtą kovos su terorizmu veiksmų planą, - atsižvelgdamas į pareiškimus, padarytus per 2001 m. spalio 19 d. Gente vykusį neoficialų valstybių ir vyriausybių vadovų susitikimą, - atsižvelgdamas į 2001 m. gruodžio 15 d. Lakene vykusio susitikimo metu padarytas Europos Vadovų Tarybos išvadas, - atsižvelgdamas į 2002 m. vasario 28 d. Tarybos sprendimą 2002/187/TVR, įkuriantį Eurojustą siekiant sustiprinti kovą su sunkiais nusikaltimais [1], - atsižvelgdamas į 2002 m. birželio 13 d. Tarybos pamatinį sprendimą 2002/584/TVR dėl Europos arešto orderio ir perdavimo tarp valstybių narių tvarkos [2], - atsižvelgdamas į 2002 m. birželio 13 d. Tarybos pamatinį sprendimą 2002/475/TVR dėl kovos su terorizmu [3], - atsižvelgdamas į 2002 m. birželio 13 d. Tarybos pamatinį sprendimą 2002/465/TVR dėl jungtinių tyrimo grupių [4], - atsižvelgdamas į 2003 m. liepos 22 d. Tarybos pamatinį sprendimą 2003/577/TVR dėl turto arba įrodymų arešto aktų vykdymo Europos Sąjungoje [5], - atsižvelgdamas į 2004 m. kovo 25 d. ir 26 d. Briuselyje vykusio susitikimo metu padarytas Europos Vadovų Tarybos išvadas, - atsižvelgdamas į 2005 m. kovo 8– 11 d. Ispanijos sostinėje organizacijos Club de Madrid surengto tarptautinio vadovų susitikimo, kuriame aptarti demokratijos, terorizmo ir saugumo klausimai, dalyvių išvadas, - atsižvelgdamas į 2004 m. kovo 25 d. Europos Vadovų Tarybos deklaraciją dėl kovos su terorizmu, - atsižvelgdamas į 2004 m. birželio 17 d. ir 18 d. Briuselyje vykusio susitikimo metu padarytas Europos Vadovų Tarybos išvadas, - atsižvelgdamas į peržiūrėtą ES kovos su terorizmu veiksmų planą (darbo programą), kurį Europos Vadovų Taryba priėmė per 2004 m. birželio 17 d. ir 18 d. susitikimą, - atsižvelgdamas į 2004 m. lapkričio 5 d. Briuselyje vykusio susitikimo metu padarytas Europos Vadovų Tarybos išvadas, - atsižvelgdamas į Hagos programą dėl laisvės, saugumo ir teisingumo stiprinimo Europos Sąjungoje [6], kurią Europos Vadovų Taryba priėmė 2004 m. lapkričio 4 d. ir 5 d. Briuselyje, - atsižvelgdamas į 2004 m. gruodžio 17 d. Briuselyje vykusio susitikimo metu padarytas Europos Vadovų Tarybos išvadas, - atsižvelgdamas į Darbo tvarkos taisyklių 114 straipsnio 3 dalį ir 94 straipsnį, - atsižvelgdamas į Piliečių laisvių, teisingumo ir vidaus reikalų komiteto pranešimą ir Užsienio reikalų komiteto nuomonę (A6-0164/2005), A. kadangi žmogaus teisės yra nedalomos ir neperduodamos ir dėl jų negalima derėtis, o svarbiausias demokratijos uždavinys – ginti piliečių laisvę ir pagrindines teises, ir kadangi kovojant su terorizmu negalima rengti šiam tikslui prieštaraujančių teisės aktų, B. kadangi veiksminga pagrindinių teisių apsauga ir efektyvus jų skatinimas sudaro Europos demokratijos pagrindą ir yra pagrindinė ES kovos su terorizmu veiksmų plano sudarymo sąlyga, C. kadangi teroru kėsinamasi į pagrindines laisves, skatinama kenksminga socialinė poliarizacija, siekiama žiauriomis priemonėmis naikinti demokratiją ir kuriama aplinka, kurioje žlugdoma žmonių teisė gyventi taikiai ir laisvai, D. kadangi bet kokio pobūdžio teroro išpuoliai yra iš esmės tiesioginis pasikėsinimas į piliečių teises ir laisves, pripažintas Visuotinėje žmogaus teisių deklaracijoje, taip pat į demokratiją bei teisinę valstybę, E. kadangi terorizmas yra viena iš didžiausių demokratijai kylančių grėsmių, viena iš pagrindinių Europos piliečių problemų ir labai rimtas kėsinimasis į Europos Sąjungos pagrindinių teisių chartija saugomas laisves, F. kadangi šiuo metu terorizmo grėsmė kyla ne tik konkrečiuose geografiniuose regionuose, kadangi teroristinės organizacijos savo smurto ir teroro išpuoliams vykdyti gali naudotis tarpvalstybiniais tinklais, kurių pagalba šie išpuoliai gali turėti siaubingų padarinių skirtingose šalyse tuo pačiu metu, G. kadangi jokia valstybė narė negali viena pati nugalėti terorizmo ir kadangi reikalinga bendra tarptautinė politika kovai su terorizmu, H. kadangi kovojant su terorizmu būtina pasitelkti visas teisinės valstybės ir Europos Sąjungos priemones, I. kadangi politinės ES vidaus ir išorės saugumo strategijos turėtų papildyti viena kitą ir būti suderintos ir tai turėtų atspindėti jos institucijų veikla, J. kadangi žmogaus teisių skatinimas yra geriausias būdas kovoti su terorizmu, ekstremizmu ir nepakantumu; kadangi būtina smerkti prievartos naudojimą ar skatinimą kaip politinių, ekonominių, socialinių ar kitokių konfliktų sprendimo būdą ir skatinti priemones, kuriomis ugdomas smurto nenaudojimas; K. kadangi Europoje ir visame pasaulyje egzistuoja skirtingos teroro formos ir todėl būtina imtis konkrečių priemonių kovojant su kiekviena iš jų, L. kadangi Europa yra įsipareigojusi laikytis demokratijos principų ir vertybių ir kadangi aktyvi pilietinė visuomenė yra strategiškai svarbi duodant atkirtį ekstremistinėms ideologijoms ir skatinant solidarumą bei pagarbą kultūrinei įvairovei, M. kadangi kovos su terorizmu politika, kurią vykdo Ispanijos vyriausybė, bendradarbiaudama su Prancūzijos vyriausybe, yra sėkmingo bendradarbiavimo šioje srityje pavyzdys, N. kadangi būtina taikyti kovos su terorizmu priemones, būtent: propaguoti naujas taiką skatinančias iniciatyvas ir tarpininkavimą susiskaldžiusiose ir konfliktuojančiose bendruomenėse, prekybos, pagalbos ir investicijų srityse nustatant ilgalaikes politikos strategijas, kurios leistų kovoti su skurdu ir stiprinti nacionaliniu bei pasauliniu lygiu demokratines institucijas ir tam skirtų iniciatyvų skaidrumą, O. kadangi vien demokratija ir besąlygiška pagarba žmogaus teisėms ir pagrindinėms laisvėms gali užtikrinti veiksmingą Europos atsaką kovoje su terorizmu, P. kadangi teroristų taikomos priemonės – žudynės, kankinimai, persekiojimai, pagrobimai ir grasinimai – yra tokios smerktinos ir niekingos, kad jokiu būdu negali būti pateisinamos; kadangi siekiant susidoroti su terorizmu būtina užkirsti kelią bet kokiems bandymams teroro išpuolius pateisinti remiantis moraliniu, priežasties ar politiniu pagrindu (ši priemonė nekliudo tirti teroro priežasčių ir veikti aplinką, kurioje asmuo gali būti skatinamas tapti teroristu), Q. kadangi Europos Sąjunga jau įrodė savo solidarumą su teroro aukomis būtent šiomis priemonėmis: - 2004 m. kovo 25 d. deklaracija, kuria Europos Vadovų Taryba kovo 11 d. paskelbė Europos terorizmo aukų diena; - priėmusi 2004 m. balandžio 29 d. Tarybos direktyvą 2004/80/EB dėl kompensacijos nusikaltimų aukoms [7], įskaitant teroro išpuolių aukas; - 2004 m. įkūrusi bandomąją programą psichologinės, medicininės ir socialinės pagalbos terorizmo aukoms ir jų šeimoms projektams finansuoti, ir kadangi šios priemonės turi būti plėtojamos ir atnaujinamos; R. kadangi demokratijos požiūriu teroro aukos turi simbolinę reikšmę ir valdžios institucijos turi jas išklausyti ir užtikrinti, kad į jų nuomones būtų atsižvelgiama priimant sprendimus, kaip kovoti su tais, kurie jas privertė dalyvauti šioje kovoje, S. kadangi Europos Parlamentas – Europos Sąjungos tautų atstovas – viešai ir skaidriai tikrina ES kovos su terorizmu priemonių veiksmingumą ir siekia glaudesnio bendradarbiavimo su nacionaliniais parlamentais šioje srityje, 1. dėl minėto peržiūrėto ES kovos su terorizmu veiksmų plano (darbo programos) Europos Vadovų Tarybai ir Tarybai rekomenduoja: a) įkurti Europos kovos su terorizmu koordinatoriui pavaldžią instituciją, atsakingą už pagalbą teroro aukoms; ši institucija bus Europos politikos atramos taškas šioje srityje; šios institucijos uždavinys – priimti, išklausyti, informuoti ir remti aukas bei skatinti priemones, būtinas siekiant jos veiklos sėkmės; Komisija ir Europos kovos su terorizmu koordinatorius kasmet Europos Parlamentui teiktų ataskaitą apie šios institucijos veiklos eigą; Europos Parlamentas įvertintų šią ataskaitą ir prireikus siūlytų priemones, kurias jis manytų esant būtinas; b) pasiūlyti Europos Sąjungai ir valstybėms narėms remti Jungtines Tautas, siekiančias patvirtinti pasauliniu mastu galiojantį sąvokos "terorizmas" apibrėžimą ir kuo greičiau priimti Pasaulinę konvenciją dėl tarptautinio terorizmo; skatinti valstybes nares netaikyti senaties terminų su terorizmu susijusiems nusikaltimams taip reiškiant tarptautinės bendruomenės, tokius nusikaltimus priskiriančios prie sunkiausių nusikaltimų žmonijai, smerkimą; c) Sutarties dėl Konstitucijos Europai dvasia skatinti nacionalinių institucijų ir prokuratūrų bei Eurojusto bendradarbiavimą visų sunkių vienos valstybės ribas peržengiančių nusikaltimų tyrimų, jų kaltininkų, ypač teroristų ir jų bendrininkų, persekiojimo baudžiamąja tvarka ir patraukimo baudžiamojon atsakomybėn tikslais, bei sukurti teisines sąlygas, kurios įgalintų įsteigti šių tikslų siekiančią Europos prokuratūrą; d) skatinti Europolo statuso pakeitimą į demokratinei Europos Parlamento ir Tarybos kontrolei pavaldų ir Teisingumo Teismo jurisdikcijai priklausantį Europos Sąjungos organą ir sukurti Bendrijos mastu galiojantį teisinį pagrindą Europolo veiklai įteisinti prieš įsigaliojant Sutarčiai dėl Konstitucijos Europai; e) teikti pirmenybę valstybių narių žvalgybos tarnybų ir Europolo keitimosi prevencine informacija priemonių stiprinimui visada užtikrinant, jog laikomasi duomenų apsaugos reikalavimų; stiprinti Europolo ir Eurojusto bendradarbiavimo ir informacijos mainų mechanizmus nustatant jų bendradarbiavimo sąlygas; f) Komisijai pasiūlius priimti sprendimą, kuriuo ES kovos su terorizmu koordinatoriaus pareigybė būtų perkelta į Komisiją ir būtų numatyta veiksminga ES koordinatoriaus veiksmų parlamentinė kontrolė; g) reikalauti iš Komisijos pasirūpinti, kad visi kovos su terorizmu srityje galiojantys Europos Sąjungos teisės aktai būtų nuosekliai perkeliami į nacionalinę teisę ir periodiškai rengti sąrašą valstybių narių, kurios nacionaliniu lygmeniu dar nėra įgyvendinusios šių priemonių; h) iki 2005 m. pabaigos kartu su Europos Parlamentu kruopščiai įvertinti peržiūrėto Europos Sąjungos kovos su terorizmu veiksmų plano vykdymą, siekiant nustatyti jo įvykdymo lygį ir veiksmingumą užtikrinant visuomenės saugumą ir asmens laisvę; atliekant vertinimą būtina atsižvelgti į taikytų priemonių veiksmingumą ir tinkamumą bei įvykių raidą; šis vertinimas turėtų būti atliekamas kasmet; i) ištirti būtinybę parenti ir įgyvendinti naujus teisės aktus, kuriais veiksmingiau kovojama su nelegaliais teroristinės veiklos finansavimo šaltiniais ir jų lėšų paskirstymo kanalais; j) raginti valstybes nares pasirašyti ir ratifikuoti 12 esamų tarptautinių kovos su terorizmu konvencijų ir priimti aštuonias specialiąsias EBPO rekomendacijas dėl kovos su terorizmo finansavimu bei visas su ES ryšius palaikančias trečiąsias šalis raginti padaryti tą patį; k) raginti Komisiją nustatyti ir ištirti valstybių narių ir trečiųjų šalių kovos su terorizmu ir radikalumo prevencijos srityje parengtas pažangiausias strategijas, kurios galėtų sudaryti Komisijos strategijos pagrindą; l) sudaryti visuomenės informavimo šviečiamąsias programas, kuriomis būtų siekiama: - smerkti bet kokio pobūdžio smurtą, ypač terorizmą; - kovoti su socialine aplinka, kurioje sąlygos palankios klestėti rasinei, religinei ar ideologinei neapykantai; m) kaip nustatyta Sutartyje dėl Konstitucijos Europai ir ES sutarties 42 straipsnyje, raginti valstybes nares priimti sprendimą, kurio paskirtis – ES sutarties 29 straipsnyje numatytas kovos su terorizmu ir tarptautiniu nusikalstamumu priemones įtraukti į Europos Bendrijos sutarties IV antraštinę dalį, dėl jų spręsti taikant bendro sprendimo su Europos Parlamentu procedūrą ir Tarybos kvalifikuotos balsų daugumos procedūrą, bei priskirti jas Teisingumo Teismo jurisdikcijai; n) kovą su terorizmu suvokti kaip Sąjungos prioritetą ir esminę išorės politikos dalį, kaip numatyta Europos saugumo strategijoje, bei terorizmą laikyti pagrindine Europos piliečių problema bei grėsme demokratijai, teisinei valstybei, Europos Sąjungos pagrindinių teisių chartijai ir Jungtinių Tautų chartijai; o) šį vidaus ir išorės politikos prioritetą aiškiai išdėstyti trečiosioms šalims, su kuriomis ES palaiko ryšius; p) atsižvelgti į tai, jog terorizmas, su terorizmu susijusios organizacijos, terorizmą remiančios, finansuojančios ir teroristines priemones taikančios valstybės ir nevalstybiniai veikėjai yra itin nevienalyčio pobūdžio ir tai, kad terorizmas yra naujas ir nenumatomas reiškinys, kuriam ypač aktualus laikas, ir į tai, kad kovodama su terorizmu Sąjunga turi neatidėliodama plėtoti veikiau iniciatyvinę negu atsakomąją politiką; q) vadovautis principu, kad išorės veiksmai, kuriais kovojama su valstybių ir ne tik jų finansuojamais ar vykdomais teroro išpuoliais, negali būti iš tiesų efektyvūs, jeigu jie nėra grindžiami tikru pačios Sąjungos įsitikinimu ir ryžtu bei palaikomi išsamiai informuotos visuomenės; r) imtis visų kovos su teroristų organizacijomis priemonių atsižvelgiant į tai, kad kiekviena iš šių organizacijų turi savo tikslus, organizacinę struktūrą ir veiklos būdą; 2. paveda Pirmininkui perduoti šią rekomendaciją Europos Vadovų Tarybai ir Tarybai bei informacijai – Komisijai, valstybių narių vyriausybėms ir parlamentams, Europos Tarybai ir Jungtinėms Tautoms bei jų specializuotas agentūras. [1] OL L 63 2002 3 6, p. 1. [2] OL L 190 2002 7 18, p. 1. [3] OL L 164 2002 6 22, p. 3. [4] OL L 162 2002 6 20, p. 1. [5] OL L 196 2003 8 2, p. 45. [6] OL C 53 2005 3 3, p. 1. [7] OL L 261, 2004 8 6, p. 15. --------------------------------------------------